Outa gaan weer hof toe oor Myeni | Netwerk24
Deur Elvira Wood 16 Julie 2020 17:03
Dudu Myeni, voormalige voorsitter van die Suid-Afrikaanse Lugdiens. Foto: Argief
Dudu Myeni, voormalige voorsitter van die Suid-Afrikaanse Lugdiens (SAL), is steeds 'n direkteur van 'n aantal instansies nadat sy vroeër vanjaar tot misdadige direkteur verklaar is.
Sy het appèl aangeteken teen dié uitspraak, wat beteken dat die opdwinging daarvan moet wag tot nadat die appèlproses afgehandel is.
Maar die Organisasie teen Belastingmisbruik (Outa) en die SAL-vlieëniersvereniging (Saapa), wat die aanvanklike aansoek ingedien het om haar tot misdadige direkteur te verklaar, sê hulle gaan nou terug hof toe vir 'n bevel dat die uitspraak intussen opgedwing word.
'n Persoon wat tot misdadige direkteur verklaar is, mag nie weer op enige direksie dien nie.
"Hierdie is een van daardie buitengewone gevalle waar die uitspraak opgedwing móét word. Die skade wat Myeni aan die SAL en die Suid-Afrikaanse ekonomie aangerig het, is heeltemal te groot om die kans te waag dat sy dit weer doen," sê adv. Stefanie Fick, hoof van Outa se die afdeling vir toerekenbaarheid.
Outa en Saapa vra die hof dat die bevel nie uitgestel word hangende die huidige aansoek om appèl of enige ander aansoek om appèl nie, maar dat dit geld totdat uitspraak op alle aansoeke gelewer is.
Outa sê indien dié aansoek nie werk nie, gaan hy aansoek doen dat art. 18 van die Wet op Hoër Howe ongrondwetlik en ongeldig verklaar word.
"Art. 18 van die wet verleen aan die howe geen diskresie met die opdwing van 'n beslissing hangende 'n appèl nie," sê Fick in 'n verklaring.
Outa sê howe moet die diskresie hê om te kan besluit of hulle 'n beslissing wil opdwing hangende 'n appèl.
Fick sê ten tyde van die hooggeregshofuitspraak wat Myeni tot misdadige direkteur verklaar het, was sy 'n direkteur van vier entiteite, waaronder die Mangaung-metro se Centlec-elektrisiteitsnetwerk en die Jacob Zuma-stigting. Dit lyk of sy steeds hierdie poste beklee ondanks die hofbevel.
Outa sê hoewel hy die hofuitspraak aan Centlec gestuur het, het die maatskappy nie vir Myeni as direkteur verwyder nie. Sy dien tans as ondervoorsitter van sy direksie.